**Informatīvais ziņojums**

**par Iekšējās drošības fonda apguvi**

**Ievads**

Pamatojoties uz Ministru kabineta 2015.gada 28.jūlija noteikumu Nr.433 “Iekšējās drošības fonda un Patvēruma, migrācijas un integrācijas fonda 2014.-2020. gada plānošanas perioda pārvaldības un kontroles sistēmas izveides un finanšu vadības un kontroles kārtība” IX. sadaļas “Ziņošanas kārtība Eiropas Komisijai” 80.1. apakšpunktu, Iekšlietu ministrija kā Iekšējās drošības fonda atbildīgā iestāde (turpmāk – atbildīgā iestāde) katru gadu līdz 15. februārim Eiropas Komisijai iesniedz gada atlikuma maksājuma pieprasījumu, ko veido pārskats par izdevumiem, pārvaldības deklarācija un gada kopsavilkums par galīgajiem revīzijas ziņojumiem un veiktajām kontrolēm atbilstoši Eiropas Parlamenta un Padomes 2014. gada 16. aprīļa Regulas Nr. 514/2014, ar ko paredz vispārīgus noteikumus Patvēruma, migrācijas un integrācijas fondam un finansiālā atbalsta instrumentam policijas sadarbībai, noziedzības novēršanai un apkarošanai un krīžu pārvarēšanai (turpmāk - regula Nr. 514/2014), 44. panta 1. punktam.

Atbilstoši Eiropas Komisijas 2015. gada 2. marta Īstenošanas regulai Nr. 2015/377, ar ko izveido modeļus dokumentiem, kuri vajadzīgi gada atlikuma maksājumiem atbilstoši Eiropas Parlamenta un Padomes Regulai (ES) Nr. 514/2014, ar ko paredz vispārīgus noteikumus Patvēruma, migrācijas un integrācijas fondam un finansiālā atbalsta instrumentam policijas sadarbībai, noziedzības novēršanai un apkarošanai un krīžu pārvarēšanai (turpmāk - regula Nr. 2015/377), Gada atlikuma maksājuma pieprasījumu un galīgo atlikuma maksājuma pieprasījumu atbildīgā iestāde sagatavo, balstoties uz projektos veiktajiem maksājumiem, kas ir pārbaudīti un iegrāmatoti atbildīgās iestādes grāmatvedības uzskaitē kā saistības ārvalstu finanšu palīdzības fondu finansējuma atmaksai. Attiecībā uz 2020. finanšu gadu, lai nodrošinātu izdevumu iekļaušanu Gada atlikuma maksājuma pieprasījumā, tiem ir jābūt iegrāmatotiem atbildīgas iestādes grāmatvedības uzskaitē līdz 2020.gada 15.oktobrim.

Gadījumā, ja dalībvalsts nenodrošina attiecīgā finanšu gada ietvaros plānotā finansējuma apguvi (iekļaušanu Gada atlikuma maksājuma pieprasījumā), Eiropas Komisija pamatojoties uz 2014.gada 16.aprīļa Eiropas Parlamenta un Padomes Regulas (ES) Nr.514/2014 ar ko paredz vispārīgus noteikumus Patvēruma, migrācijas un integrācijas fondam un finansiālā atbalsta instrumentam policijas sadarbībai, noziedzības novēršanai un apkarošanai un krīžu pārvarēšanai 5.iedaļas “Saistību atcelšana” 50.pantu “Principi”, piemēro finanšu saistību atcelšanas procedūru, pilnīgi vai daļēji atceļot Eiropas Savienības līdzekļu ieguldījumu nacionālajā programmā un atgūstot tos no attiecīgās dalībvalsts.

Saistību atcelšanas nolūkā Eiropas Komisija atceļamo summu aprēķina balstoties uz saistību atcelšanas simulācijas rezultātā noteikto minimālo izdevumu slieksni un katru gadu informējot par to dalībvalstis. Ņemot vērā nepieciešamību katru gadu līdz 15.oktobrim deklarēt vismaz minimālo izdevumu apjomu, Eiropas Savienības dalībvalstis, balstoties uz nacionālo likumdošanu, piemēro atšķirīgas metodikas, nodrošinot izdevumu iekļaušanu Gada atlikuma maksājuma pieprasījumā, piemērojot kādu no šāda veida procedūrām:

1. balstoties uz fonda ietvaros noslēgto granta līgumu ietvaros veiktajiem maksājumiem;
2. valsts budžeta iestādēm iekļaujot (deklarējot) fonda projektu ietvaros noslēgto iepirkumu līgumu summas pirms maksājumu par līguma izpildi veikšanas;
3. valsts budžeta iestādēm iekļaujot (deklarējot) fondu projektu ietvaros noslēgto granta līgumu summas, kuras ir iekļautas kārtējā gada valsts budžetā, pirms maksājumu par līgumu izpildi veikšanas.

**1. Pašreizējās situācijas raksturojums**

Eiropas Komisija ar 2020.gada 24.aprīļa vēstuli Nr. Ref. Ares(2020)2226209 - 24/04/2020 informēja atbildīgo iestādi, ka, pamatojoties uz 2014.gada 16.aprīļa Eiropas Parlamenta un Padomes Regulas (ES) Nr.514/2014 ar ko paredz vispārīgus noteikumus Patvēruma, migrācijas un integrācijas fondam un finansiālā atbalsta instrumentam policijas sadarbībai, noziedzības novēršanai un apkarošanai un krīžu pārvarēšanai 5.iedaļas “Saistību atcelšana” 50.pantu “Principi”, lai Eiropas Komisija Latvijai nepiemērotu finanšu saistību atcelšanas procedūru attiecībā uz Iekšējās drošības fonda (turpmāk - fonds) nacionālo programmu, Latvijai līdz 2020.gada 31.decembrim Eiropas Komisijā ir jāiesniedz Gada atlikuma maksājuma pieprasījumi par 2020.gada finanšu gadu vismaz:

1. 5 502 054,73 *euro* apmērā (EK līdzfinansējuma daļa) Iekšējās drošības fonda - robežas/vīza ietvaros;
2. 1 399 234,39 *euro* apmērā (EK līdzfinansējuma daļa) Iekšējās drošības fonda - policijas sadarbība ietvaros.

Saskaņā ar pašreizējo prognozi par fonda ietvaros plānoto finansējuma apguvi laikposmā no 01.07.2019. līdz 15.10.2020. fonda ietvaros ir iespējams nodrošināt finansējuma apguvi un iegrāmatošanu atbildīgās iestādes grāmatvedības uzskaitē:

1. 3 307 968,56 *euro* apmērā (EK līdzfinansējuma daļa) Iekšējās drošības fonda - robežas/vīza ietvaros;
2. 942 557,75 *euro* apmērā (EK līdzfinansējuma daļa) Iekšējās drošības fonda – policijas sadarbība ietvaros.

Tādējādi, netiks sasniegts nepieciešamais apgūto līdzekļu apmērs vismaz:

1. -2 194 086,17 *euro* apmērā (EK līdzfinansējuma daļa) Iekšējās drošības fonda - robežas/vīza ietvaros;
2. -456 676,64 *euro* apmērā (EK līdzfinansējuma daļa) Iekšējās drošības fonda – policijas sadarbība ietvaros.

Negatīva finansējuma apguves prognoze ir radusies tādēļ, ka šādu fonda projektu ietvaros nav bijis iespējams nodrošināt pasākumu īstenošanu atbilstoši plānotajam laika grafikam:

1. projekts Nr.VRS/IDF/2019/3 “Valsts robežsardzes mobilitātes uzlabošana” (finansējuma saņēmējs – Valsts robežsardze):

projekta ietvaros bez rezultāta ir pabeigtas iepirkuma procedūras trīs iepirkuma daļām un ņemot vērā šī brīža nelabvēlīgo situāciju automašīnu tirgū, kas COVID-19 izraisītā ārkārtas stāvokļa dēļ ievērojami samazina ražošanu, nav iespējams nodrošināt finansējuma apguvi līdz 2020.gada 14.oktobrim 1,2 milj. *euro* (0,8 milj. *euro* EK līdzfinansējuma daļa) apmērā;

1. projekts Nr.VRS/IDF/2019/2 “Nacionālā (kopējā) situācijas attēla izveidošana (2.posms)” (finansējuma saņēmējs – Valsts robežsardze):

projekta ietvaros plānotā finansējuma savlaicīga apguve netiks nodrošināta, ņemot vērā būtiskas pasākumu izpildes termiņu nobīdes pasākuma “VNS dienas/nakts termālo kameru komplektu iegāde un uzstādīšana” ietvaros. Līdz 2020.gada 14.oktobrim nav iespējams nodrošināt iepirkuma procedūras pabeigšanu, iepirkuma līgumu slēgšanu un to izpildi, līdz ar to, nav iespējams nodrošināt finansējuma 2 134 004 *euro* (1 600 503 *euro* EK līdzfinansējuma daļa) apguvi noteiktajā termiņā;

1. projekts Nr.IC/IDF/2018/7 ,,Jūras videonovērošanas sistēmas pilnveidošana” (finansējuma saņēmējs – Iekšlietu ministrijas Informācijas centrs):

projekta ietvaros plānotā finansējuma savlaicīga apguve netiks nodrošināta, ņemot vērā būtiskas pasākumu izpildes termiņu nobīdes. Atbilstoši projekta ietvaros noslēgtajiem iepirkuma līgumiem, aktivitāšu īstenošanas pabeigšana un, attiecīgi, finansējuma apguve tiek plānota līdz 2020.gada oktobra beigām, līdz ar to, pastāv risks laikā neapgūt (deklarēt) finansējumu 1,4 milj. *euro* (1 milj. *euro* EK līdzfinansējuma daļa) apmērā.

**2. Priekšlikumi par turpmāko rīcību**

Lai nepieļautu saistību atcelšanas riska iestāšanos, ievērojot citu dalībvalstu pieredzi, kā arī konsultējoties ar Eiropas Komisiju (Eiropas Komisijas 2020.gada 16.jūnija e-pasts “Ares(2020)3114422 - RE: De-commitment risk - ISF-borders/visa”) un fonda Revīzijas iestādi (Finanšu ministriju), Iekšlietu ministrija ierosina Gada maksājuma pieprasījumā, kas ir sagatavojams par 2020.finanšu gadu, iekļaut (deklarēt) fonda projektu ietvaros noslēgto iepirkumu līgumu summas pirms maksājumu par līguma izpildi veikšanas. Lai gūtu pārliecību par minēto līgumu ietvaros veicamo izdevumu atbilstību un attiecināmību, minētie iepirkumi ir pakļaujami iepirkumu dokumentācijas un iepirkumu norises pirmspārbaudēm.

Ņemot vērā augstāk minēto, ir gada maksājuma pieprasījumā ir plānots iekļaut (deklarēt) šādu fonda projektu ietvaros noslēgto iepirkumu līgumu summas pirms maksājumu par līguma izpildi veikšanas:

**Iekšējās drošības fonda - robežas/vīza:**

1. Projektā Nr. IC/IDF/2018/7 “Jūras videonovērošanas sistēmas pilnveidošana” iepirkuma procedūras Nr. IeM IC 2019/15 “Jūras videonovērošanas sistēmas tālās darbības dienas/nakts kameru sistēmu piegāde un uzstādīšana” rezultātā noslēgtā līguma summu 908 255 *euro* apmērā (EK līdzfinansējuma daļa 681 191,25 *euro*). Veikta dokumentācijas pirmspārbaude un tiks veikta arī norises pirmspārbaude;
2. Projekta Nr. VRS/IDF/2018/4 „ABC vārtu uzstādīšana Starptautiskajā lidostā “Rīga”” iepirkuma procedūras Nr. VRS/2019/13/GP/IDF “Automātiskās robežpārbaudes sistēmas (ABC vārtu) piegāde un uzstādīšana” rezultātā noslēgtā līguma summu 1 451 300,28 *euro* (EK līdzfinansējuma daļa 1 088 475,21 *euro*). Iepirkumam ir veikta pirmspārbaude un sniegts pozitīvs atzinums;
3. Projekta Nr. VRS/IDF/2019/3 “Valsts robežsardzes mobilitātes uzlabošana” iepirkuma procedūras Nr. IeM NVA 2020/26 “Mobilā novērošanas kompleksa piegāde” rezultātā noslēgtā līguma summu 307 667,00 *euro* apmērā (EK daļa 307 667,00 *euro*) un iepirkumu procedūras Nr. IeM NVA 2019/109 “Speciāli aprīkotu sauszemes transportlīdzekļu piegāde Valsts robežsardzes vajadzībām” 170 000 *euro* līdz 501 599,98 *euro\** apmērā (EK līdzfinansējuma daļa 127 500 *euro* līdz 376 199,98 *euro*) un Nr. IeM NVA 2020/49 “Speciāli aprīkotu sauszemes transportlīdzekļu piegāde Valsts robežsardzes vajadzībām” 170 000 *euro* līdz 528 249,70 *euro\** apmērā (EK līdzfinansējuma daļa 127 500 *euro* līdz 396 187,28 *euro*). Veikta dokumentācijas pirmspārbaude un tiks veikta arī norises pirmspārbaude.

\*Maksimālās summas tiks deklarētas, gadījumā ja 1) punktā minētais līgums netiks noslēgts līdz septembra beigām.

**Iekšējās drošības fonda – policijas sadarbība:**

1. Projektā Nr. VP/IDF/2019/7 “Tiesu ekspertīzes tehnisko iespēju un kapacitātes celšana prioritārajās jomās (2.posms)” iepirkuma procedūras Nr. IeM VP 2020/04 “Specializēto iekārtu iegāde Kriminālistikas pārvaldes ballistisko, trasoloģisko un sprādzientehnisko ekspertīžu veikšanai” rezultātā noslēgto līgumu summas 645 535 *euro* apmērā (EK līdzfinansējuma daļa 484 151,25 *euro*). Iepirkumam ir veikta pirmspārbaude un sniegts pozitīvs atzinums.

Iekšlietu ministrs Sandis Ģirģens

Vīza: valsts sekretārs Dimitrijs Trofimovs